BCPG ดอกผลเพิ่มทุน
การขยายลงทุนล่าสุดของ BCPG เป็นการเข้าซื้อหุ้นสัดส่วน 25% ใน Hamilton Holdings II LLC เจ้าของโครงการผลิตไฟฟ้าพลังความร้อนร่วม 2 แห่งในสหรัฐฯ
การขยายลงทุนล่าสุดของ BCPG เป็นการเข้าซื้อหุ้นสัดส่วน 25% ใน Hamilton Holdings II LLC เจ้าของโครงการผลิตไฟฟ้าพลังความร้อนร่วม 2 แห่งในสหรัฐฯ
4 เม.ย. 2566

การขยายลงทุนล่าสุดของบริษัท บีซีพีจี จำกัด (มหาชน) หรือ BCPG เป็นการเข้าซื้อหุ้นสัดส่วน 25% ใน Hamilton Holdings II LLC (จาก Franklin Power Holdings, LLC.) เจ้าของโครงการผลิตไฟฟ้าพลังความร้อนร่วม 2 แห่งในสหรัฐฯ
นั่นคือ โครงการผลิตไฟฟ้าพลังความร้อนร่วม Liberty ขนาด 848 เมกะวัตต์ ตั้งอยู่ที่ Asylum รัฐ Pennsylvania และโครงการผลิตไฟฟ้าพลังความร้อนร่วม Patriot ขนาด 857 เมกะวัตต์ตั้งอยู่ที่ Clinton รัฐ Pennsylvania
ด้วยเงินลงทุนไม่เกิน 8,900 ล้านบาท และกระบวนการจะแล้วเสร็จภายในไตรมาส 3/66
จากต้นปี BCPG เพิ่งปิดดีลการซื้อโครงการผลิตไฟฟ้าความร้อนร่วม 2 แห่งใน Ohio ที่ BCPG โดยเข้าถือหุ้น 17.76% ใน Carroll County Energy LLC กำลังผลิต 700 เมกะวัตต์ และเข้าถือหุ้น 15.55% ใน South Field Energy LLC (กำลังผลิต 1,182 เมกะวัตต์)
ด้วยต้นทุนการซื้อขายอยู่ที่ 4,000 ล้านบาท
การขยายการลงทุนที่เกิดขึ้น ทำให้กำลังผลิตตามส่วนการลงทุนโรงไฟฟ้าพลังความร้อนร่วมในสหรัฐฯ เพิ่มขึ้นเป็น 577 เมกะวัตต์ กำลังผลิตตามส่วนการลงทุนเพิ่มเป็น 426 เมกะวัตต์ จากกำลังผลิตเดิมอยู่ที่ 151 เมกะวัตต์ โดย BCPG จะได้ส่วนแบ่งกำไรสุทธิ 600-700 ล้านบาท จากสมมติฐานอัตราผลตอบแทนจากการลงทุน (IRR) ที่ระดับ 10-12%
ปลายปี 2563 ที่ผ่านมา BCPG มีการระดมทุนกว่า 10,000 ล้านบาท ด้วยการจัดสรรหุ้นเพิ่มทุนให้ผู้ถือหุ้นเดิม (RO) จำนวนไม่เกิน 250 ล้านหุ้นอัตรา 8 หุ้นเดิมต่อ 1 หุ้นเพิ่มทุน ราคาเสนอขาย 11.50 บาท
และหุ้นเพิ่มทุน 674.50 ล้านหุ้น จัดสรรให้นักลงทุนแบบเฉพาะเจาะจง (PP)
เงินที่ได้รับจากการเพิ่มทุนครั้งนี้ บริษัทมีแผนใช้เงินลงทุนประมาณ 6,650 ล้านบาท สำหรับโครงการที่มีอยู่และกำลังพัฒนา
1) โครงการโรงไฟฟ้าพลังงานแสงอาทิตย์ในประเทศไทย 4 โครงการ ตั้งอยู่ในพื้นที่ 3 จังหวัด ได้แก่ จังหวัดกาญจนบุรี จังหวัดลพบุรีและจังหวัดปราจีนบุรี มีกำลังการผลิต ตามสัญญาซื้อขายไฟฟ้ารวม 20 เมกะวัตต์
2) โครงการโรงไฟฟ้าพลังงานลมในสปป.ลาว กำลังการผลิต 600 เมกะวัตต์ ขณะนี้รัฐบาลเวียดนาม ได้อนุมัติแผนการรับซื้อไฟฟ้าจากโครงการ รวมถึงก่อสร้างสายส่งขนาด 500 กิโลโวลต์ เพื่อรองรับการซื้อไฟฟ้าจากโครงการดังกล่าวและจะสามารถเปิดดำเนินการเชิงพาณิชย์ได้ภายในปี 2566
3) การชำระหนี้เงินกู้โครงการโรงไฟฟ้าพลังน้ำ Nam San 3A และ Nam San 3B ในสปป.ลาว และการสร้างสายส่งขนาด 220 กิโลโวลต์ เพื่อส่งไฟฟ้าที่ผลิตจากโรงไฟฟ้าพลังน้ำทั้ง 2 แห่งไปยังประเทศเวียดนาม
ส่วนเงินเพิ่มทุนอีกประมาณ 3,700 ล้านบาท ใช้เพื่อลงทุนพัฒนาโครงการโรงไฟฟ้าทั้งในและต่างประเทศ บนเงื่อนไขอัตราส่วนผลตอบแทนต่อส่วนของผู้ถือหุ้น (Return on Equity/ ROE) ไม่น้อยกว่า 10%
การปิดดีลลงทุน 4 โรงไฟฟ้าข้างต้น..ส่วนหนึ่งถือเป็นดอกผลอันเกิดจากการเพิ่มทุนดังกล่าว
จากเดิมที่นักลงทุนและผู้ถือหุ้น BCPG กังวลผลกระทบไดลูชั่นจากจำนวนหุ้นที่เพิ่มขึ้น
ดูจะเริ่มคลี่คลายลงอย่างชัดเจน เห็นได้จากรอบ 1 เดือนที่ผ่านมา ราคาหุ้น BCPG ปรับขึ้นมากว่า 8%
อย่างไรก็ดีด้วยอัตราส่วนสำคัญทางการเงินต่าง ๆ อาทิ P/E ระดับ 11.17 เท่า P/BV ระดับ 1 เท่าและผลตอบแทนจากเงินปันผลเฉลี่ย 3.56%
จะถือว่าเป็นเพียงจุดเริ่มต้นของการปรับขึ้นรอบใหม่..ก็ดูจะสมเหตุสมผลทีเดียว..!!